Document ID: 31990D0260

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 4ης Μαΐου 1990
σχετικά με την κατάρτιση του κονοτικού πλαισίου στήριξης για την παρέμβαση του Ευρωπαϊκού Κοινοτικού Ταμείου στην Ισπανία κατά την έννοια των στόχων 3 και 4
(Το κείμενο στην ισπανική γλώσσα είναι το μόνο αυθεντικό)
(90/260/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 σχετικά με την αποστολή των διαρθρωτικών ταμείων, την αποτελεσματικότητά τους καθώς και τον μεταξύ τους συντονισμό ως προς τις παρεμβάσεις τους, τις παρεμβάσεις της Ευρωπαϊκής Τράπεζας Επενδύσεων και εκείνες των υφιστάμενων χρηματοδοτικών οργάνων (1), και ιδίως το άρθρο 10, παράγραφος 3,
τη γνώμη της Συμβουλευτικής Επιτροπής του Ευρωπαϊκού Κοινωνικού Ταμείου,
Εκτιμώντας ότι:
σύμφωνα με την παράγραφο 3 του άρθρου 10 του κανονισμού (ΕΟΚ) αριθ. 2052/88, η Επιτροπή καταρτίζει το κοινοτικό πλαίσιο στήριξης για την πραγματοποίηση των στόχων 3 και 4 βασιζόμενη στα σχέδια που υποβάλλονται από τα κράτη μέλη με σκοπό την καταπολέμηση της ανεργίας μακράς διάρκειας και για την επαγγελματική ένταξη των νέων, στο πλαίσιο της συνεργασίας και της συμφωνίας με το ενδιαφερόμενο κράτος μέλος·
σύμφωνα με το εδάφιο 2 της προαναφερθείσας διάταξης, το κοινοτικό πλαίσιο στήριξης υποδεικνύει ειδικότερα τους επιλεγμένους άξονες προτεραιότητας, τις μορφές παρέμβασης, το ενδεικτικό διάγραμμα χρηματοδότησης και τη διάρκεια των παρεμβάσεων·
ότι ο κανονισμός (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 για το συντονισμό των παρεμβάσεων των διαφόρων διαρθρωτικών ταμείων μεταξύ τους, αφενός, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών οργάνων (2), αφετέρου, ορίζει στον τίτλο ΙΙΙ άρθρο 8 και επόμενα τους όρους για την προετοιμασία και την εφαρμογή των κοινοτικών πλαισίων στήριξης·
ο κανονισμός (ΕΟΚ) αριθ. 4255/88 του Συμβουλίου της 19ης Δεκεμβρίου 1988 που αφορά τις διατάξεις εφαρμογής του κανονισμού (ΕΟΚ) αριθ. 2052/88 σχετικά με το Ευρωπαϊκό Κοινωνικό Ταμείο (3) ορίζει τις προϋποθέσεις εφαρμογής αυτού του χρηματοδοτικού μέσου·
η ισπανική κυβέρνηση υπέβαλε σχέδιο στο οποίο περιλαμβάνονται δράσεις για την καταπολέμηση της ανεργίας μακράς διάρκειας και για την επαγγελματική ένταξη των νέων·
οι δράσεις εφαρμογής των στόχων 3 και 4 στις αυτόνομες κοινότητες Asturias, Galicia, Andalucia, Valencia, Canarias, Castilla La Mancha, Castilla Leon, Murcia, Extremadura και Ceuta y Melilla λήφθηκαν υπόψη κατά τον καθορισμό του κοινοτικού πλασίου στήριξης για τις περιφέρειες του στόχου 1·
το παρόν κοινοτικό πλαίσιο στήριξης καταρτίστηκε σε συμφωνία με το ενδιαφερόμενο κράτος μέλος στο πλαίσιο της συνεργασίας που ορίζεται στο άρθρο 4 του κανονισμού (ΕΟΚ) αριθ. 2052/88·
το παρόν κοινοτικό πλαίσιο στήριξης αφορά το σύνολο της ισπανικής επικράτειας με εξαίρεση τις περιφέρειες του στόχου 1·
οι προσανατολισμοί που υιοθετήθηκαν από την Επιτροπή (89/C 45/04) σε εφαρμογή του άρθρου 4 του κανονισμού (ΕΟΚ) αριθ. 4255/88 περιέχουν τις κοινοτικές επιλογές και κριτήρια σχετικά με τον αγώνα κατά της ανεργίας μακράς διάρκειας και την επαγγελματική ένταξη των νέων (1)·
η παρούσα απόφαση είναι σύμφωνη με τη γνώμη της Επιτροπής του Ευρωπαϊκού Κοινωνικού Ταμείου·
σύμφωνα με την παράγραφο 2 του άρθρου 10 του κανονισμού (ΕΟΚ) αριθ. 4253/88, η παρούσα απόφαση θα αποσταλεί στο κράτος μέλος ως δήλωση προθέσεων·
σύμφωνα με τις παραγράφους 1 και 2 του άρθρου 20 του κανονισμού (ΕΟΚ) αριθ. 4253/88 οι αναλήψεις υποχρεώσεων επί του προϋπολογισμού σχετικά με τη συνεισφορά των διαρθρωτικών ταμείων στη χρηματοδότηση των παρεμβάσεων που καλύπτονται από τα κοινοτικά πλαίσια στήριξης θα πραγματοποιηθούν με μεταγενέστερες αποφάσεις της Επιτροπής όταν εγκριθούν τα σχετικά μέτρα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το κοινοτικό πλαίσιο στήριξης για την περίοδο από την 1η Ιανουαρίου 1990 έως τις 31 Δεκεμβρίου 1992 με προορισμό τις παρεμβάσεις του Ευρωπαϊκού Κοινωνικού Ταμείου που αντιστοιχούν στους στόχους 3 και 4 για το σύνολο της ισπανικής επικράτειας με εξαίρεση τις περιφέρειες του στόχου 1.
Η Επιτροπή δηλώνει την πρόθεσή της να συμβάλει στην υλοποίηση αυτού του κοινοτικού πλαισίου, σύμφωνα με τις διατάξεις αυτού και σε συμφωνία με τους κανόνες και τις κατευθυντήριες γραμμές που διέπουν τη λειτουργία του Ευρωπαϊκού Κοινωνικού Ταμείου.
Άρθρο 2
Το κοινοτικό πλαίσιο στήριξης περιλαμβάνει τα ακόλουθα κύρια στοιχεία:
α) τους επιλεγέντες άξονες προτεραιότητας:
- για το στόχο 3:
- τεχνολογική επιμόρφωση και βασική επαγγελματική κατάρτιση καθώς και κατάρτιση εξειδίκευσης,
- επιδοτήσεις για προσλήψεις και για δημιουργία αυτόνομων δραστηριοτήτων,
- μέτρα υπέρ των γυναικών και των κατηγοριών των λιγότερο ευνοημένων ατόμων στην αγορά εργασίας,
- για το στόχο 4:
- τεχνολογική επιμόρφωση και βασική επαγγελματική κατάρτιση καθώς και κατάρτιση εξειδίκευσης,
- επιδοτήσεις για προσλήψεις και για δημιουργία αυτόνομων δραστηριοτήτων,
- μέτρα υπέρ των γυναικών και των κατηγοριών των λιγότερο ευνοημένων ατόμων στην αγορά εργασίας·
β) ένα διάγραμμα των μορφών παρέμβασης που θα εφαρμοστούν κατά κύριο λόγο με τη μορφή επιχειρησιακών προγραμμάτων·
γ) ένα ενδεικτικό χρηματοδοτικό σχέδιο που θα προσδιορίζει το συνολικό κόστος το οποίο ανέρχεται, για την όλη περίοδο, σε 1 251,11 εκατομμύρια Ecu, από τα οποία 563 εκατομμύρια θα αναλογούν στο Ευρωπαϊκό Κοινωνικό Ταμείο και τα υπόλοιπα στις εθνικές, περιφερειακές και τοπικές δημόσιες αρχές. Ενδεικτικά το ποσό αυτό κατανέμεται κατά τον ακόλουθο τρόπο:
- 169,35 εκατομμύρια Ecu για το στόχο 3,
- 388,05 εκατομμύρια Ecu για το στόχο 4,
- 5,60 Ecu (άρθρο 1 παράγραφος 2 του κανονισμού (ΕΟΚ) αριθ. 4255/88).
Άρθρο 3
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 4 Μαΐου 1990.

Labels: 18
9
15